Sag T-1042/23
BSW – management company of »BMC« holding
mod
Rådet for Den Europæiske Union
Rettens dom (Fjerde Afdeling) af 19. marts 2025
» Fælles udenrigs- og sikkerhedspolitik – restriktive foranstaltninger truffet på baggrund af situationen i Belarus og Belarus’ involvering i den russiske aggression mod Ukraine – indefrysning af midler – liste over personer, enheder og organer, som er omfattet af indefrysningen af midler og økonomiske ressourcer – opførelse af sagsøgerens navn på listen – støtte til Lukasjenko-regimet – fordel draget af Lukasjenko-regimet – statsejet virksomhed – urigtigt vurdering – ejendomsret – frihed til at oprette og drive egen virksomhed «
1.      Den Europæiske Union – domstolsprøvelse af lovligheden af institutionernes retsakter – restriktive foranstaltninger over for Belarus – indefrysning af de midler, der tilhører visse personer og enheder, med henvisning til situationen i Belarus – omfanget af prøvelsen – den kompetente EU-myndigheds forpligtelse til i tilfælde af anfægtelse at godtgøre grundlaget for den begrundelse, der foreholdes de berørte personer eller enheder – opførelse på listerne, der er støttet på en række præcise, konkrete og samstemmende indicier
(Den Europæiske Unions charter om grundlæggende rettigheder, art. 47; Rådets afgørelse 2012/642/FUSP, som ændret ved afgørelse (FUSP) 2023/1592, bilag I; Rådets forordning nr. 765/2006, bilag I, og 2023/1591)
(jf. præmis 31-33)
2.      Den fælles udenrigs- og sikkerhedspolitik – restriktive foranstaltninger over for Belarus – kriterier for vedtagelse af restriktive foranstaltninger – fysiske eller juridiske personer, enheder eller organer, der drager fordel af Lukasjenkos regime eller støtter dette – begrebet støtte til regimet – urigtigt skøn – foreligger ikke
(Rådets afgørelse 2012/642/FUSP, som ændret ved afgørelse (FUSP) 2023/1592, bilag I; Rådets forordning nr. 765/2006, bilag I, og 2023/1591)
(jf. præmis 34-47, 62 og 80)
3.      Den fælles udenrigs- og sikkerhedspolitik – restriktive foranstaltninger over for Belarus – kriterier for vedtagelse af restriktive foranstaltninger – fysiske eller juridiske personer, enheder eller organer, der drager fordel af Lukasjenkos regime eller støtter dette – støtte til regeringen – begreb – offentlig enheds betaling til staten af beløb, som den pålægges i henhold til en statsstøtteordning – omfattet – kvalificering af disse beløb som skat eller udbytte – ingen betydning
[Rådets afgørelse 2012/642/FUSP, art. 4, stk. 1, litra b); Rådets forordning nr. 765/2006, art. 2, stk. 5, og nr. 1014/2012]
(jf. præmis 48-61)
4.      Den fælles udenrigs- og sikkerhedspolitik – restriktive foranstaltninger over for Belarus – kriterier for vedtagelse af restriktive foranstaltninger – fysiske eller juridiske personer, enheder eller organer, der drager fordel af Lukasjenkos regime eller støtter dette – begrebet fordel – urigtigt vurdering – foreligger ikke
(Rådets afgørelse 2012/642/FUSP, som ændret ved afgørelse (FUSP) 2023/1592, bilag I; Rådets forordning nr. 765/2006, bilag I, og 2023/1591)
(jf. præmis 63-65 og 73-80)
5.      Fælles udenrigs- og sikkerhedspolitik – restriktive foranstaltninger over for Belarus – anvendelsesområde – fysiske eller juridiske personer, enheder eller organer, der drager fordel af Lukasjenkos regime eller støtter dette – begreb – personer, der tidligere har begået disse handlinger, uanset at der ikke foreligger forhold, der kan bevise aktuel medvirken til eller deltagelse i sådanne handlinger – omfattet
[Rådets afgørelse 2012/642/FUSP, art. 4, stk. 1, litra b); Rådets forordning nr. 765/2006, art. 2, stk. 5, og nr. 1014/2012]
(jf. præmis 69)
6.      Fælles udenrigs- og sikkerhedspolitik – restriktive foranstaltninger over for Belarus – indefrysning af de midler, der tilhører visse personer og enheder, med henvisning til situationen i Belarus – begrænsning af ejendomsretten og af friheden til at oprette og drive egen virksomhed – lovlighed – betingelser – begrænsning fastsat ved lov – overholdelse af den påberåbte rettigheds væsentligste indhold – forfølgelse af et mål af almen interesse, der er anerkendt som sådant af Unionen – overholdelse af proportionalitetsprincippet – betingelser opfyldt
(Den Europæiske Unions charter om grundlæggende rettigheder, art. 16 og 17 samt art. 52, stk. 1; Rådets afgørelse 2012/642/FUSP, som ændret ved afgørelse (FUSP) 2023/1592, bilag I; Rådets forordning nr. 765/2006, bilag I, og forordning 2023/1591)
(jf. præmis 91-106)
Resumé
I sin dom frifandt Retten Kommissionen i et annullationssøgsmål anlagt af AAT Byelorussian Steel Works – management company of »Byelorussian Metallurgical Company« holding (BSW – management company of »BMC« holding) til prøvelse af de retsakter, hvorved dette selskab i august 2023 (1) af Rådet for Den Europæiske Union blev opført på listen over personer og enheder, der er omfattet af restriktive foranstaltninger på baggrund af situationen i Belarus og Belarus’ involvering i den russiske aggression mod Ukraine. Den supplerer retspraksis vedrørende hensyntagen til skattebetalinger til staten fra en offentlig virksomhed, der ejes 100% af staten, som et forhold, der kan godtgøre, at denne virksomhed yder støtte til regimet.
Denne dom blev afsagt i forbindelse med en række restriktive foranstaltninger, som Den Europæiske Union har vedtaget siden 2004 på grund af situationen i Belarus med hensyn til demokrati, retsstaten og menneskerettighederne samt Belarus’ deltagelse i den russiske aggression mod Ukraine. Sagsøgeren, der er et af landets største selskaber, driver virksomhed inden for stålprodukter. Selskabets pengemidler og økonomiske ressourcer blev indefrosset med den begrundelse, at det drog fordel af præsident Lukasjenkos regime, støttede det (2) og var ansvarligt for undertrykkelsen af civilsamfundet (3).
Rettens bemærkninger
Hvad angår anbringendet om et urigtigt skøn fastslog Retten, at Rådet ikke havde begået en fejl, da det i forbindelse med vedtagelsen af afgørelse 2023/1592 og forordning 2023/1591 fandt, at sagsøgeren udgjorde en væsentlig indtægtskilde for Lukasjenko-regimet samt for den belarusiske stat, der drog direkte fordel af disse indtægter, og at sagsøgeren følgelig støttede Lukasjenko-regimet som omhandlet i artikel 4, stk. 1, litra b), i afgørelse 2012/642.
Retten bemærkede, at Rådet for at fastslå, at sagsøgeren støttede regimet, navnlig havde taget hensyn til de betydelige skattebeløb, som sagsøgeren betalte til den belarusiske stat. Selv om det allerede er blevet fastslået, at Rådet ikke af den blotte betaling af skatter kan udlede en »støtte til regimet«, bemærkede Retten, at situationen i den foreliggende sag var en anden. I den pågældende sag (4) var der tale om støtte til regimet fra private fysiske og juridiske personer, der er underlagt forpligtelsen til at betale skat som en »retlig forpligtelse, der finder anvendelse på alle belarusiske skatteydere«. I den foreliggende sag er sagsøgeren en offentlig juridisk person, der ejes af staten, og hvor hele dens kapital indehaves af Republikken Belarus.
Retten præciserede i øvrigt, at klassificeringen af de beløb, der betales til regeringen, som skatter eller udbytte, ikke er afgørende for at fastslå, om der er tale om »støtte til regeringen«. I begge tilfælde er der nemlig tale om beløb, der udbetales til staten af en offentlig enhed i henhold til en statslig forordning, der pålægger denne betaling. Hvis sådanne betalinger udelukkedes fra begrebet »støtte til regeringen« alene med den begrundelse, at de skyldige beløb kvalificeres som skatter, ville det kunne gøre det muligt at omgå EU-reglerne. Det er åbenbart, at en forhøjelse af skattesatsen for fortjeneste, der opnås af sådanne enheder, ville kunne indføres til gengæld for en nedsættelse af det udbyttebeløb, som alle offentlige virksomheder i henhold til den nationale lovgivning er pålagt at udbetale til staten.
Under disse omstændigheder kan staten råde over sagsøgerens indtægter og overskud både ved at anvende offentligretlige instrumenter, såsom skatter, og instrumenter, der er afledt af ejendomsretten, såsom udbytte. Den form, i hvilken sagsøgerens midler overføres til staten, afhænger ligeledes af staten i dennes egenskab af lovgiver og ejer. Hvad angår de midler, der modtages til at støtte regimet, er det uden betydning, om staten oppebærer dem i form af skat betalt af en offentlig virksomhed eller i form af udbytte, dvs. i form af en andel i virksomhedens fortjeneste efter skat.
Som det fremgår af begrundelsen for opførelsen af sagsøgerens navn på de omhandlede lister, er sagsøgeren desuden »en unik statslig virksomhed inden for metalindustrien i Belarus og er en af de største virksomheder i landet«, og er »[s]om sådan [...] en væsentlig indtægtskilde for Lukasjenko-regimet«. Det følger heraf, at alle indtægter eller overskud, som sagsøgeren genererer, kan udbetales til staten, uanset hvilken form en sådan støtte kan antage.
Henset til det ovenstående fandt Retten, at når der er tale om en virksomhed, hvor hele kapitalen ejes af staten, kan der tages hensyn til udbetalingen af udbytte og skatter ved afgørelsen af, om den udgør en væsentlig indtægtskilde for regimet i forbindelse med analysen af en eventuel støtte til dette regime. Retten fastslog i denne forbindelse, at sagsøgeren i 2021 betalte en indkomstskat på 11 600 000 amerikanske dollars (USD), bidrag til fonden for social beskyttelse på 27 900 000 USD og en ejendomsskat på bebygget og ubebygget ejendom på 6 780 000 USD.
1      Rådets gennemførelsesafgørelse (FUSP) 2023/1592 af 3.8.2023 om gennemførelse af afgørelse 2012/642/FUSP om restriktive foranstaltninger på baggrund af situationen i Belarus og dets deltagelse i den russiske aggression mod Ukraine (EUT 2023, L 195 I, s. 31) og Rådets gennemførelsesforordning (EU) 2023/1591 af 3.8.2023 om gennemførelse af artikel 8a, stk. 1, i forordning (EF) nr. 765/2006 om restriktive foranstaltninger på baggrund af situationen i Belarus og dets deltagelse i den russiske aggression mod Ukraine (EUT 2023, L 195 I, s. 1).
2      Jf. artikel 4, stk. 1, litra b), i Rådets afgørelse 2012/642/FUSP af 15.10.2012 om restriktive foranstaltninger over for [Belarus] (EUT 2012, L 285, s. 1) og artikel 2, stk. 1 og 5, i Rådets forordning (EF) nr. 765/2006 af 18.5.2006 om indførelse af restriktive foranstaltninger over for præsident Lukashenko og visse embedsmænd i Belarus, som ændret ved Rådets forordning (EU) nr. 1014/2012 af 6.11.2012 (EUT 2012, L 307, s. 1).
3      Jf. artikel 4, stk. 1, litra a), i afgørelse 2012/642/FUSP, og artikel 2, stk. 4, i forordning (EF) nr. 765/2006.
4      Dom af 6.10.2015, Chyzh m.fl. mod Rådet (276/12, ikke trykt i Sml., EU:T:2015:748, præmis 169).